2019 volt a strukturálisreform-támogató program keretében végzett tevékenységek végrehajtásának harmadik éve. Az első két évhez hasonlóan a harmadik is azt mutatta, hogy nagy az igény a programra: 27 tagállam 580 támogatási kérelmet nyújtott be, amelyek becsült összege a 2019. évi strukturálisreform-támogató program rendelkezésre álló költségvetésének közel két és félszerese.

A 2019. évi strukturálisreform-támogató program keretében kiválasztott és megvalósított fellépések célja az uniós hozzáadott érték biztosítása. A strukturálisreform-támogató program kiegészíti az egyéb nemzeti, uniós és nemzetközi szintű programokat és szakpolitikákat, valamint előmozdítja a kedvezményezett tagállamok és a Bizottság közötti kölcsönös bizalmat és együttműködést. Emellett a strukturálisreform-támogató program intézkedései olyan megoldások kidolgozását és végrehajtását támogatják, amelyek kezelik a nemzeti kihívásokat, ugyanakkor pozitív hatást gyakorolnak az egész Uniót érintő kihívásokra, illetve a több tagállamot érintő kihívásokra is.

A hatékony és eredményes pénzgazdálkodás elvével összhangban elsőbbséget élveztek az olyan kérelmek, amelyek lehetővé tették a gyors támogatásnyújtást és a reformok gyors végrehajtását a helyszínen. Prioritást élveztek a meghatározott célkitűzésekre irányuló és valószínűleg jelentős hatást kifejtő kérelmek is.

Példaként említhetjük a következő támogatási intézkedéseket:

·A szénről való átállást támogató cselekvési tervek kidolgozásának támogatása, valamint az átállás finanszírozására szolgáló uniós finanszírozási források azonosítása;

·a fenntartható mobilitás elősegítése, fizetésképtelenségi keretek kialakítása, valamint korrupcióellenes intézkedések kidolgozása és végrehajtása;

·a bevált módszerek cseréje azokkal a tagállamokkal, amelyek sikeresen végrehajtották az államháztartási gazdálkodás reformját;

·több tagállam nemzeti fejlesztési bankjainak támogatása az InvestEU-ban való részvételben.

E jelentésnek nem feladata azon reformok végső hatásainak bemutatása , amelyeket a tagállamokban a strukturálisreform-támogató program keretében nyújtott támogatási intézkedések eredményeztek. Mindazonáltal kijelenthetjük, hogy a strukturálisreform-támogató program jó úton halad az általános célkitűzésének megvalósítása felé.

A strukturálisreform-támogató program első három évében (2017-ben, 2018-ban és 2019-ben) végrehajtott támogatási intézkedések hozzájárulnak az intézményi, igazgatási és növekedésösztönző reformok megtervezéséhez és végrehajtásához.

A strukturálisreform-támogató program első három évében végrehajtott projektek közül 276-nak köszönhetően már sikerült konkrét eredményeket elérni, például:

·a digitális stratégia végrehajtását szolgáló reform kidolgozása;

·ajánlások az Európai Tengerügyi és Halászati Alapot megvalósító szervek kapacitásának megerősítésére;

·egy vízi út korszerűsítését alátámasztó költség-haszon elemzés és kommunikációs stratégia kidolgozása;

·kísérleti projekt a költségvetés-készítés minőségének javítására;

·részletes válságkezelési kézikönyv kidolgozása a nemzeti bankszanálási hatóság számára.

KÖVETKEZTETÉSEK

A strukturálisreform-támogató program a harmadik évében azt mutatta, hogy továbbra is egyre nagyobb az igény a programra: 27 tagállam 580 támogatási kérelmet nyújtott be (a 2018. évi strukturálisreform-támogató program keretében 24 tagállam 444 támogatási kérelmet nyújtott be).

Összességében megállapítható, hogy a strukturálisreform-támogató program első három éve azt mutatja, hogy a program segíthet a nemzeti hatóságoknak a reformok tervezése és végrehajtása során tapasztalható strukturális hiányosságok és szűk keresztmetszetek azonosításában és megszüntetésében. Ezt számos konkrét eredmény támasztja alá.

Mindazonáltal, jóllehet az intézkedések célja a reformfolyamat támogatása, a fogadó tagállam felelős az intézkedések hatékony nyomon követésért és a reformok tényleges végrehajtásáért.

A Bizottság az elkövetkező években továbbra is figyelemmel kíséri majd a támogatási intézkedések alkalmazását, valamint az intézményi, igazgatási és növekedésösztönző reformok végrehajtását.